Oxytelini

Oxytelini er en gruppe av biller som hører til familien kortvinger (Staphylinidae). De kan som oftest kjennes igjen på slank kroppsform med et stort, flatt hode med små fasettøyne, og at kroppen er dekket av grove punktgroper.

Utseende 
Små biller (de fleste artene 1 – 4 mm), vanligvis slanke og parallellsidige. Hodet er ganske stort, sett ovenfra mer eller mindre firkantet, og flatt. Fasettøynene er vanligvis ganske små. Pannen er som oftest grovt punktert og har ofte fremoverrettede horn eller andre utvekster, for eksempel en hylle over antennefestene. Kjevene (mandiblene) er påfallende store hos noen grupper. Antennene er vanligvis korte og kraftige, men uten tydelig avsatt kølle. Brystskjoldet (pronotum) er grovt punktert og har ofte én eller flere lengdefurer i midten. Sidekantene er tydelig avsatte og ofte med små tenner ("sagtakkede"). Dekkvingene er ofte kortere enn brystskjoldet, kraftig punkterte. Bakkroppen har tydelig avsatte sidekanter. Beina er korte og forholdsvis kraftige. Hos en del arter har leggene (tibiae) kraftige pigger. Føttene har hos de fleste artene bare to ledd.

Levevis 
De fleste av slektene (Oxytelus, Anotylus, Platystethus) lever i gjødsel og kan være meget tallrike der det beiter husdyr. Mange av artene flyr godt og kan treffes svermende.

Systematisk inndeling / norske arter 

 Ordenen biller, Coleoptera
 Underordenen Polyphaga
 Overfamilien åtsel- og rovbiller, Staphylinoidea
 Familien kortvinger (Staphylinidae) Latreille, 1802
 Underfamilien tannkortvinger, Oxytelinae Fleming, 1821
 Gruppen Oxytelini Fleming, 1821
 Slekten Anotylus Thomson, 1859  – ca. 400 arter, 11 arter i Norge
 Slekten Apocellus Erichson, 1840 - 39 arter 
 Slekten †Dolichoxenus Engel & Chatzimanolis, 2009 (fossil)
 Slekten Ecitoclimax Borgmeier, 1934 - én art
 Slekten Jerozenia Herman, 2003 - én art
 Slekten Oxytelus Gravenhorst, 1802  – ca. 220 arter, tre arter i Norge
 Slekten Platystethus Mannerheim, 1830  – ca. 50 arter, tre arter i Norge

Referanser

Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.

Eksterne lenker 
 
 Bilder av noen arter: Oxytelinae - Atlas of rove beetles (Staphylinidae) of Russia and adjacent countries.

Kortvinger
Tannkortvinger
Biller formelt beskrevet i 1821
Dyr formelt beskrevet av John Fleming